Et billede med to ølglas har fået Carlsberg til at trække deres hyldest til kvindernes kampdag tilbage.

Et opslag på Carlsbergs Facebook-opslag fik ikke lov til at være udgivet mere end en time, før den blev fjernet.

Opslaget var henvendt til kvindernes kampdag.

Men af frygt for at billedet, der fulgte med opslaget, kunne misforstås, tog Carlsberg en hurtig beslutning.

- Det var ment i den bedste mening. Hensigten med billedet var, at vi ville hylde kvinder verden over. Det var en hyldest, men vi vurderede, at budskabet kunne misforstås, så derfor har vi hurtigt fjernet opslaget, siger Kasper Elbjørn, der er pressechef hos Carlsberg Danmark, til TV 2.

Det omdiskuterede billede viser under teksten 'Probably the best - på fad' to ølglas, der er set fra fugleperspektiv. Begge glas er fyldt til randen med øl, og i hver glas er to dråber placeret midt i det hvide skum. Og det er netop disse dråber, der er problemet, forklarer Kasper Elbjørn.

- Det kunne virke som om, at vi gjorde nar af kvindernes kampdag. Det var ikke det, der var meningen.

Du kan se hele opslaget her:

Carlsberg Danmark vurderede, at opslaget kunne misforstås. Derfor er det nu fjernet. Foto: Carlsberg Danmark

Utydelig budskab skaber problemer

Det er ikke atypisk, at Carlsberg Danmark på de sociale medier sender en hyldest ud til en given mærkedag. På Valentines dag markerede bryggeriselskabet gennem et opslag, at der var kærlighed i luften.

Og da filmen 'Fifty Shades Darker' nærmede sig sin premiere i Danmark, lagde Carlsberg Danmark et billede med ordene '47 shades of green' på deres Facebook-side, som henviste til den frække film.

Sådanne opslag er ikke et problem for Kasper Elbjørn, men når budskabet bliver for utydelig, skabes problemet.

- Kvindernes kampdag betyder meget for en masse af vores markeder. De tager det seriøst. Derfor skal vi også gøre det.